«PSJ» klubi jamoaning braziliyalik hujumchisi Neymar uzoq muddatga safdan chiqqanini ma’lum qildi. Foto: AFP Klub rasmiy sayti xabariga ko‘ra, Neymarning jarohati kutilganidan jiddiyroq bo‘lib chiqdi. U yaqin kunlarda Qatar poytaxti Dohada oyog‘idan jarrohlik amaliyotini o‘tkazadi. 31 yoshli braziliyalik futbolchi 19 fevral kuni «Lill»ga qarshi o‘yinning (4:3) 51-daqiqasida jarohat olib, maydonni zambilda tark etgandi. Uning to‘piq paylari shikastlangani xabar qilingandi. Parij klubi xabariga ko‘ra, Neymar jarrohlik amaliyotidan keyin 3-4 oy o‘tib, jamoaviy mashg‘ulotlarga qaytishi kutilmoqda. Shu tariqa, u joriy mavsum boshqa maydonga tusha olmaydi. Ma’lumot uchun, «PSJ» 8 mart kuni YeChL 1/8 final javob o‘yini doirasida safarda «Bavariya» mehmoni bo‘ladi. Dastlabki bahsda nemis klubi minimal hisobda zafar quchgan. Neymar joriy mavsum Fransiya chempionati va YeChLda jami 26 o‘yinda 15ta gol muallifiga aylangan.